b'\n_START_ARTICLE_\nMonocoque\n_START_PARAGRAPH_\nEn monocoque-konstruksjon, b\xc3\xa6rende karosseri eller b\xc3\xa6rende kledning er en konstruksjon der b\xc3\xa6restyrken i konstruksjonen utgj\xc3\xb8res av ytterskallet eller karosseriet, i motsetning til konstruksjoner med en indre b\xc3\xa6reramme trukket med en ytterflate som ikke b\xc3\xa6rer vekt. Uttrykket monocoque kommer fra gresk for enkel (mono) og fransk for skjell (coque). Sv\xc3\xa6rt forenklet kan man si at en pappeske er en moncoque-konstruksjon, mens et telt ikke er det. Pappkassens evne til \xc3\xa5 holde fasongen ligger i stivheten i b\xc3\xb8lgepappen i eskesidene, som ogs\xc3\xa5 utgj\xc3\xb8r ytterflaten. Et telt er avhengig av et indre rammeverk (teltstengene) for \xc3\xa5 holde fasongen.\n_START_SECTION_\nEgenskaper i forhold til rammeverkskonstruksjoner\n_START_PARAGRAPH_\nMonocoque-teknikker fordrer tilgang til stive materialer. Vanlige materialer som benyttes er st\xc3\xa5l-, duraluminiums- og aluminiumsplater, fin\xc3\xa9r og glassfiberarmert epoxy. For en konstruksjon med en gitt fasong og vekt, vil en monocoque-konstruksjon vanligvis v\xc3\xa6re lettere. For kj\xc3\xb8ret\xc3\xb8yer som fly og biler, der lav vekt er viktig, vil en monocoque-konstruksjon ofte v\xc3\xa6re \xc3\xb8nskelig._NEWLINE_Overflaten p\xc3\xa5 en slik konstruksjon vil v\xc3\xa6re hardere enn for en rammekonstruksjon. Konstruksjonen vil derfor v\xc3\xa6re mindre utsatt for slitasje og sm\xc3\xa5skader. For kj\xc3\xb8ret\xc3\xb8y som utsettes for mye risting eller lufttrykk i h\xc3\xb8y hastighet, vil en monocoque-konstruksjon v\xc3\xa6re best egnet._NEWLINE_Ulempen med monocoque-konstruksjoner er at skader p\xc3\xa5 ytterskallet svekker hele konstruksjonen. En rift i ytterkledningen p\xc3\xa5 en rammeverkskonstruksjon kan lappes og vil ikke senke styrken i totalkonsstruksjonen. Skader eller slitasje p\xc3\xa5 en monocoque-konstruksjon kan f\xc3\xb8re til at hele eller store seksjoner av den b\xc3\xa6rende kledningen m\xc3\xa5 byttes ut. Dette vil ofte v\xc3\xa6re en st\xc3\xb8rre operasjon, siden kledningen ogs\xc3\xa5 fungerer som rammeverk for de indre komponentene. For \xc3\xa5 motvirke dette blir ofte monocoque-konstruksjoner bygget opp som moduler, slik at en skade i \xc3\xa9n del ikke betyr at resten m\xc3\xa5 demonteres. For konstruksjoner som forventes \xc3\xa5 bli utsatt for stor slitasje eller store skader og vil trenge \xc3\xa5 bytte ytterkledning, vil en rammeverkskonstruksjon v\xc3\xa6re mer egnet.\n_START_SECTION_\nHistorie\n_START_PARAGRAPH_\nMonocoque-konstruksjoner ble f\xc3\xb8rst tatt i bruk for fly, den tidligste monocoque designen er fra f\xc3\xb8rste verdenskrig og ble helt dominerende i andre verdenskrig. Etter hvert som prisen p\xc3\xa5 aluminium og s\xc3\xa6rlig duraluminium sank i etter f\xc3\xb8rste verdenskrig ble disse i st\xc3\xb8rre grad brukt i produksjon av biler og fly. Utviklingen gikk fra rene rammeverkskonstruksjoner, via semi-monocoque der det indre rammeverket var redusert og ytterkledningen bar deler av vekten, til fulle monocoque-konstruksjoner. Biler med vektb\xc3\xa6rende karosseri dukket opp p\xc3\xa5 1920-tallet, men ble ikke vanlig f\xc3\xb8r p\xc3\xa5 1930-tallet. I dag er et sveiset b\xc3\xa6rende karosseri den vanlige m\xc3\xa5ten \xc3\xa5 konstruere biler p\xc3\xa5, og tilsvarende monocoque-konstruksjoner har blitt brukt p\xc3\xa5 terrengsykler og kanoer.\n_START_SECTION_\nTrebygninger\n_START_PARAGRAPH_\nTrebygninger er tradisjonelt rammeverkskonstruksjoner, med et indre bindingsverk (\xc2\xabreisverk\xc2\xbb) og en kledning av planker som bare i noen grad bidrar til styrken. Under andre verdenskrig satte Wehrmacht opp en rekke modulbaserte bygninger med ferdige b\xc3\xa6revegger, s\xc3\xa5kalte lemmebrakker eller tyskerbrakker. Disse var modulbaserte monocoque-konstruksjoner, og kunne lett taes ned og flyttes om n\xc3\xb8dvendig.'